ขอ9พันล.อุดหนุนสร้างเขื่อน
กระทรวงอุตฯ เตรียมเสนอของบ 9,200 ล้านบาท อุดหนุน 12 นิคมฯ สร้างเขื่อน
5 เม.ย. 2555

กระทรวงอุตฯ เตรียมเสนอของบ 9,200 ล้านบาท อุดหนุน 12 นิคมฯ สร้างเขื่อน 
ม.ร.ว.พงษ์สวัสดิ์ สวัสดิวัตน์ รมว.อุตสาหกรรม เปิดเผยภายหลังการหารือร่วมกับผู้พัฒนานิคมอุตสาหกรรมทั้ง6 แห่ง และนายปลอดประสพ สุรัสวดี รมว.วิทยาศาสตร์และเทคโนโลยี ในฐานะประธานคณะกรรมการบริหารจัดการน้ำและอุทกภัย (กบอ.) ว่า กระทรวงอุตสาหกรรมเตรียมเสนอของบประมาณ 9,200 ล้านบาท อุดหนุนสร้างแนวป้องกันน้ำถาวรให้นิคมฯ 12 แห่ง คาดว่าน่าจะได้งบปลายเดือน เม.ย. 
เงินที่ได้จะแบ่งการอุดหนุนให้นิคมฯ ที่ถูกน้ำท่วมใน จ.พระนครศรีอยุธยา และปทุมธานี 6 แห่ง ได้แก่ นิคมฯ สหรัตนนคร เขตประกอบการอุตสาหกรรมโรจนะ นิคมฯ บ้านหว้า (ไฮเทค) นิคมฯ บางปะอิน เขตส่งเสริมอุตสาหกรรมนวนคร และสวนอุตสาหกรรมบางกะดี วงเงิน 3,800 ล้านบาท ซึ่งเป็นเงินจำนวน 2 ใน 3 ของการลงทุนทั้งหมดรวม 5,700 ล้านบาท ระยะทางการสร้างเขื่อนรวม 142.1 กิโลเมตร เป็นเงินให้เปล่า โดยจะจัดตั้งคณะกรรมการดูแลการจ่ายเงิน
ทางด้านนิคมฯ ที่อยู่ในพื้นที่เสี่ยงที่จะถูกน้ำท่วม 6 แห่ง ได้แก่ นิคมฯ ลาดกระบัง นิคมฯ บางชัน นิคมฯ บางปู นิคมฯ บางพลี นิคมฯ สมุทรสาคร และนิคมฯ พิจิตรจะได้ 5,400 ล้านบาท สร้างเขื่อนระยะทางรวม 66.6 กิโลเมตร เฉลี่ยค่าก่อสร้าง 6070 ล้านบาทต่อกิโลเมตร 
การนิคมอุตสาหกรรมแห่งประเทศไทย (กนอ.) มีแนวทางการดำเนินการขณะนี้อยู่ 3 วิธี ได้แก่ 1.ให้รัฐบาลอุดหนุนเงินโดยตรงเต็มจำนวน 5,400 ล้านบาท 2.ให้ กนอ.กู้เงินแล้วนำรายรับไปจ่ายหนี้ 3.เอาเงินรายรับของ กนอ.ไปจ่ายเงินสร้างเขื่อนเลย โดยไม่ต้องนำส่งเงินเข้าภาครัฐ ซึ่งการเลือกแนวทางจะต้องผ่านการพิจารณาจากคณะกรรมการ กนอ. จะเร่งให้เร็วที่สุดภายในเดือน เม.ย. 
ขณะที่การจัดทำราคากลางก่อสร้างแนวป้องกันน้ำถาวร อยู่ระหว่างดำเนินการ อาจจะต้องใช้เวลานานพอสมควร เนื่องจากแต่ละพื้นที่มีความแตกต่างทั้งด้านรูปแบบการสร้างเขื่อนและพื้นที่ ทำให้มีรายละเอียดค่อนข้างมาก ต้องคิดให้รอบคอบ จะได้ใช้งบประมาณให้คุ้มค่ามากที่สุดต่อการสร้างเขื่อนแต่ละแห่ง